Liv Signe Navarsete (Senterpartiet), 2009-02-26:
Regjeringa har i snart fire år fokusert på ein snuoperasjon for samferdsle i Noreg. Me har auka løyvingane og bidrege til ein politikk for å binde landet saman. Det skal me fortsetje med – og ein klar kurs vil verte peika ut i Nasjonal transportplan som vert lagd fram for Stortinget i neste månad, nærmare bestemt 13. mars. Det vert i representantforslaget teke til orde for at staten skal dekkje samla finansieringskostnader for slike prosjekt og innsparte statlege ferjekostnader etter dagens utrekningssystem, men for ein periode på inntil 50 år. Det vert òg teke til orde for at ei slik ordning skal gjelde dagens riksvegferjer uavhengig av om delar av vegnettet vert overførte frå staten til fylkeskommunane. Eg har mange gonger i denne salen sagt at lengda på utbetalinga av ferjeavløysningstilskott er ei sak eg har hatt under arbeid. Utgangspunktet mitt har vore at Stortinget skal verte førelagt eit forslag til endringar i rammene for ordninga så snart Regjeringa har vurdert ulike sider ved dette. I tråd med det vil det òg verte gitt ein nærmare omtale av ordninga i komande stortingsmelding om Nasjonal transportplan. I stortingsmeldinga vil dei ulike sidene ved ordninga med ferjeavløysingsmidlar verte diskuterte, og Regjeringa sitt syn på korleis denne ordninga skal vidareførast, vil verte presisert nærmare. Eg har stor sans for tanken som ligg bak ei ordning med ferjeavløysing, og me er kjende med at ordninga slik ho ligg i dag, har bidrege til å utløyse fleire prosjekt. Eg trur mange opplever det som ein fornuftig politikk at ein bind seg opp til å bidra med ferjetilskott. Ei ferjeavløysning vil både gi eit betre tilbod til innbyggjarar og næringsliv, og det vil spare staten for utgifter på lang sikt. Regjeringa vil i komande stortingsmelding om Nasjonal transportplan foreslå at det vert gjort endringar i rammene for ordninga ved at perioden for staten si utbetaling av ferjetilskott vert utvida til 30 år, dvs. ei fordobling i forhold til i dag. Dette vil kunne leggje til rette for at fleire ferjesamband kan avviklast til fordel for fastlandssamband. Å utvide perioden og binde opp statens midlar for ein lengre periode enn dette vil Regjeringa ikkje kunne tilrå. Etter Regjeringa si vurdering vil det ikkje vere tilrådeleg å opne for at det statlege ferjetilskotet skal dekkje tilbakebetaling av renter og finansieringskostnader i samband med lokal forskottering. Ein vidarefører med andre ord dagens praksis. Når det gjeld koplinga mellom forvaltningsreforma og ordninga med alternativ bruk av ferjetilskot, legg Regjeringa til grunn at fylkeskommunane frå 2010 vil stå ansvarlege for å utbetale ferjetilskot til dei prosjekta som alt er vedtekne av Stortinget på dagens riksvegnett elles. Det vil òg vere opp til den einskilde fylkeskommune å avgjere om dei vil utvide rammene for desse prosjekta til å gjelde for ein lengre periode enn 15 år. For nye prosjekt på dagens riksvegnett vert det opp til den einskilde fylkeskommune å vurdere om det er føremålstenleg å nytte rammene som følgjer av den statlege ordninga med alternativ bruk av ferjetilskot. Men gjennom denne varsla endringa har me utvida rammene for ordninga, og eg opplever at ein i fylka langs kysten har betydeleg sans for tenkjemåten som ligg til grunn for ordninga med ferjeavløysing. Gjennomføringa av forvaltningsreforma vil ikkje gjere det vanskelegare å bruke denne forma for finansiering. Fylkeskommunane vil få større handlefridom til å velje dei løysingane som ein ynskjer lokalt. Eg vonar at dette kan vere eit viktig bidrag til å få løyst ut fleire nye prosjekt i tida som kjem.